### Resume

Byrådet godkendte april 2022 kommissorium for grønt tillæg til mobilitetsplan og 10 dogmer for fremtidens mobilitet. Teknisk Udvalg var i august 2022 på cykeltur rundt i Vejle og havde efterfølgende en drøftelse af vigtige elementer i mobilitetsudviklingen. Forvaltningen fremlægger nu et oplæg til de bærende elementer i det grønne tillæg til mobilitetsplan til udvalgets drøftelse.

### Sagsfremstilling

Det godkendte kommissorium for grønt tillæg til mobilitetsplan, vedlagt som bilag 1, opstiller rammerne for formålet og indholdet i det grønne tillæg. Tillægget skal understøtte målene i kommunens klimaplan om reduktion af CO2 fra transporten, der i dag udgør 27% af CO2 udledningen i kommunen. Det grønne tillæg til den gældende mobilitetsplan skal omfatte hele [adresse] geografi. Opdateret tidsplan for arbejdet med tillægget er vedlagt som bilag 2.

Der har i de løbende drøftelser med Teknisk Udvalg været udtrykt ønske om, at planen har et helhedsorienteret perspektiv. Tillægget skal understøtte Byrådets vision om at hård vækst går hånd i hånd med vækst i livskvalitet. Det skal også understøtte en midtbyvision om en attraktiv midtby i Vejle. Det vil sige, at når Vejle er en kommune, der vokser, så skal det grønne tillæg vise en bæredygtig vej til at sikre fremtidens fremkommelighed - ligesom det skal understøtte udvikling i sundhed og trivsel. Tillægget skal derfor handle mere om at skabe rammerne for den udvikling byrådet har ønsket end om etablering af konkrete anlæg.

De fem bærende elementer

Forvaltningen foreslår, at det grønne tillæg skal bestå af fem bærende elementer, som danner rygraden i den fremtidige udvikling.

1. En fredeliggørelse af Vejle by inden for vejfirkanten
2. Et veludbygget net af cykelstier i høj kvalitet
3. Et effektivt, fleksibelt og målrettet tilbud om kollektiv trafik
4. En ambitiøs cykelindsats fra børnehave til ungdomsuddannelse
5. En fokuseret indsats for grøn mobilitet i planlægning, anlæg og drift

De fem bærende elementer skal sammen med de vedtagne dogmer give en rettesnor til, hvilke projekter der skal realiseres. Nedenfor foldes det ud, hvad de fem elementer kan betyde.

En fredeliggørelse af Vejle midtby inden for vejfirkanten er en videreførelse af beslutningerne i mobilitetsplanen fra 2018 om prioritering af de forskellige transportformer imellem Ring 1 (parkeringssøgeringen), Ring 2 (vejfirkanten) og Ring 3 (den ydre ringvej som er under etablering).

Ring 1 er tiltænkt trafikanter med et ærinde i midtbyen og med adgang til de store parkeringshuse. Ring 1 er ikke tiltænkt gennemkørende trafik. Dette element skal forstærkes. Vejfirkanten (Ring 2) skal optimeres, så den gennemkørende trafik bruger denne rute. En fredeliggørelse af midtbyen vil give mere plads til cyklister, gående og busser. Centrale veje kan ensrettes, gøres til sivegader og cykelgader, og hele området kan potentielt blive en zone, hvor bylivet, sundhed og bevægelse prioriteres først, mens det stadig er muligt at komme til og fra i bil med lav hastighed, når man har et ærinde. Varetransporten kan begrænses til mindre varebiler, og på sigt kun for nulemissionskøretøjer. Ved at sikre et bedre flow for cyklister og busser gennem byen, vil det give incitament til flere for at vælge de grønne transportformer, fordi det vil være den hurtigste og letteste vej igennem byen. Der vil være mere plads til oplevelser og nærvær undervejs, og de bløde trafikanter vil føle sig langt mere sikre, når der er færre biler i midtbyen. En fredeliggørelse af midtbyen vil skabe mere plads til grønne byrum, plads til at håndtere regnvand på terræn og åbne åer, og ikke mindst, vil det give en renere luft og mindre støj. Ved at flytte parkeringspladser fra gadeparkering til parkeringshuse kan vi skabe endnu mere rum til byliv og bløde trafikanter.

Et veludbygget net af cykelstier i høj kvalitet betyder, at vi udpeger en række cykelforbindelser, der skal være farbare, jævne og tilgængelig året rundt. Det er den rygrad man som cyklist altid kan regne med. Så man kan leve sit liv i Vejle Kommune uden at behøve at eje en bil, men altid kan komme sikkert rundt på cykel og elcykel.

De højt prioriterede cykelruter skal være med god belægning, ryddet for sne og blade, og farbare uanset vejrforhold og vejarbejder. Vi stiller desuden krav til entreprenører og os selv om at tage hensyn til cyklisterne, når der udføres bygge- og anlægsarbejder og vedligehold.

De højest prioriterede cykelforbindelser går fra forstæderne til Vejle midtby og fra centerbyerne til Vejle. Der hvor cykelforbindelserne møder vejfirkanten skal vi sikre, at trafiksikkerheden er i top.

Et effektivt, fleksibelt og målrettet tilbud om kollektiv trafik betyder, at vi udvikler den kollektive transport, og at vi understøtter andre muligheder for fælles transport. De buslinjer med stort potentiale for passagerer prioriteres højt med hyppige og stabile forbindelser. Der skal være også være andre muligheder for fælles transport end busserne som vi kender dem. Vi skal skabe rammerne for mere samkørsel, for delebiler og for delecykler. Jo flere forskellige muligheder der er for transport, jo bedre kan vi sikre, at kommunens befolkningstilvækst ikke medfører en tilsvarende vækst i trængsel. Etablering af knudepunkter, hvor man kan skifte mellem transportformer, er en vigtig brik i at skabe gode alternativer til privatbilen.

En ambitiøs cykelindsats fra børnehave til ungdomsuddannelse er centralt i udviklingen af fremtidens mobilitet, fordi transportvanerne udvikles tidligt. Vi skal fortsætte og forstærke den indsats der allerede er sat i gang i regi af Sundheds- og Forebyggelsesudvalget og Børne- & Familieudvalget om cykelindsats i børnehaver og fokus på grøn mobilitet i skoler. Der skal være et højt prioriteret fokus på at skabe sikre skoleveje og tilsvarende muligheder for børnehavebørn, så familierne har en reel mulighed for at transportere sig grønt. Skoler og skolebestyrelser skal være med til at indrette skolers nærområder, så de favoriserer aktiv transport for børn fremfor passiv skolekørsel. Ungdomsuddannelserne og Vejle Kommune har i december 2022 indgået en partnerskabsaftale om grøn mobilitet og i den forbindelse skal udvikles tiltag og kampagner for at understøtte de unges mobilitet i hverdagen.

En fokuseret indsats for grøn mobilitet i planlægning, anlæg og drift handler om det mindset vi har, når vi udvikler kommunen. At vi sikrer, at vores kommune- og lokalplanlægning tager højde for grøn mobilitet og tænker i at begrænse folks behov for transport. Hvis vi planlægger for at man kan nå hverdagens gøremål – pasningstilbud, skoler og indkøb - på 15 minutters aktiv transport (gang eller cykel), understøtter vi målet om at væksten i befolkning ikke medfører en vækst i fossil transport. Vi skal planlægge, så de grønne transportformer er de nemmeste og hurtigste, og derved bliver de naturlige valg.

De grønne trafikanter, også de nye på ladcykel og elcykel, skal have de bedste betingelser, både når vi etablerer nye anlæg, og når vi i den daglige drift har et stort fokus på at skabe sikre og gode forhold.

Elbiler er fremtidens biler, og vil spille en central rolle i fremtidens mobilitet. Men cyklisme og ren grøn transport skal stadig prioriteres over individuel bilisme. Der arbejdes med ladestandertilbuddet for at fremme overgang fra fossil- til elbilisme.

Implementering i planen

Forvaltningen foreslår, at de fem elementer resulterer i følgende beslutninger i forbindelse med vedtagelsen af det grønne tillæg:

* Udpegning af prioriterede cykelruter
* Udpegning af knudepunkter og vigtige forbindelser
* Udpegning af mulige 30 km/t zoner i Vejle midtby
* Principper for planlægning
* Principper for drift af prioriterede cykelstier
* Principper for p-pladser
* Principper for fremtidigt ladestanderudbud
* Planlægningsprincipper for kollektiv trafik (vedtages i særskilt forløb)
* Handlingsplan for grøn mobilitet for børn og unge
* Handlingsplan med konkrete kort- og langsigtede tiltag (dvs. tiltag som skal laves efter at tillægget er vedtaget)
  + Implementeringsplan for fredeliggørende tiltag inden for vejfirkanten
  + Identificere farlige kryds og oplagte uhensigtsmæssigheder og udbedre på den korte bane
  + Designprincipper for gode knudepunkter/ mobilitetshubs
  + Optimering af genveje/shortcuts for cyklister
  + Optimering af ruter og udpegning af nye forbindelser for fodgængere
  + Konkrete tiltag for at skabe sikre cykelforbindelser til nabobyer og mellem centerbyer
  + Konkrete tiltag for at skabe sikker krydsning af vejfirkanten
  + Kampagner og nudging for de grønne transportvalg
  + Indsats for delebiler og delecykler
  + Indsatser, der gør samkørsel let og synlig
  + Undersøgelse af behov for og form på løbende dialog med cyklister og bilister
  + Dialog med erhvervslivet om grøn transport

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Udledning fra transporten udgør 27 % af [adresse] klimaregnskab jf. seneste data, og to tredjedele af denne udledning kommer fra private benzin- og dieselbiler. Der kan spares 164 g CO2 for hver kilometer der køres på cykel i stedet for i benzinbil. Det Nationale Videncenter for Cykelfremme anslår, at cykling giver en samfundsgevinst på 8,39 kr./kilometer ift. at køre i bil.

Grønt tillæg til mobilitetsplan skal bidrage til opfyldelse af klimaplanen ved fokus på tiltag, der bl.a. øger antallet af cyklister, andelen af elbiler, brugere i kollektiv transport, samkørsel og delemobilitet.

### Teknik- og Miljødirektøren indstiller,

|  |  |
| --- | --- |
| at | udvalget godkender de bærende elementer og oplæg til indhold i det grønne tillæg til mobilitetsplan. |

### Beslutning

Udvalget godkendte de fem bærende elementer.